**Novigradsko proljeće 2014.**

Stigao je i taj dan, 5. travnja 2014. Uzbuđenje mi kola žilama. Ruke lagano drhte. Polazak je blizu.

Cijelu godinu nestrpljivo sam čekala još jedno „Novigradsko proljeće“, manifestaciju darovite djece, djece koja ne znaju za pohlepu, sebičnost, diskriminaciju. Prošle sam godine shvatila upravo to. Bez obzira na to kakav si, ondje ćeš svakako biti prihvaćen. Posebno sam se veselila Novigradu da ponovno vidim svoje prijatelje. I dok sam sjedila s mamom i tatom na stanici, ugledala sam autobus kako se približava. Bilo je tada oko 9 sati. Zagrlila sam mamu i tatu, onako čvrsto, i utrčala u autobus. A tamo mnoštvo poznatih lica, ali i mnoštvo novih. Svi s posebnim sjajem u očima i pomalo nervoznim osmijehom. Prišla sam do cura iz Marije Bistrice i izgrlila i njih. Pa ipak, prošlo je godinu dana otkako se nismo vidjele. Sjedila sam s Matejom, kolegicom od prošle godine. Mnoštvo se stvari izdogađalo i bilo je puno toga za ispričati, a uz razgovor vrijeme brzo leti pa je tako i naš put protekao stvarno brzo. Nakon pet sati putovanja ugledali smo dobro nam poznate obrise grada. Dobile smo odličnu sobu, veliku i prostranu. No nakon što smo raspakirale stvari, više nije bila onoliko velika kako se činila na početku. O hrani ne trebam ni pričati. Već i vrapci na grani znaju da hotel Laguna ima najbolju hranu. Nakon večere uputile smo se na otvaranje u Gradsku dvoranu. Program je bio odličan. Na početku su nam svoje pozdrave uputili čelnici Novigrada i manifestacije „Novigradsko proljeća“, a nakon njih je plesna grupa Ri DANCE izvela mjuzikl pod nazivom „Cirkus života“. Za kraj polaznica radionice pjevanja otpjevala je himnu „Novigradskog proljeća“ te i službeno otvorila manifestaciju. Sljedećeg dana, onako užasno umorni, započeli smo s radom u radionicama. Upoznali smo se s voditeljem naše literarne radionice Brankom Čegecom i novom ekipom te se bacili na posao. Sviđa mi se to što voditelj nije forsirao puno pisanja te nam dopustio potpunu slobodu u našem stvaralaštvu. Na radionicama smo pisali na različite teme, ali i mnogo toga radili za druge radionice, npr. za skladateljsku radionicu napisali smo tekst za pjesmu. Također smo snimali i spot na pjesmu „Happy“. Svatko se mogao prijaviti na audiciju te imati samostalnu izvedbu, a ostali su se na spotu našli u sklopu radionica. Svaku večer imali smo program u kojima su sudjelovale radionice. Svaku večer prikazivali su se uratci iz filmske i videodokumentarne radionice te radijske radionice. Treću večer nastupali smo mi i svatko je pročitao neki svoj rad. U četvrtak smo snimili milenijsku fotografiju, a navečer istog dana odražao se koncert u crkvi sv. Pelagija, zaštitnika Novigrada. Program je bio veoma bogat i ponovno su se iskazale sve radionice koje su predstavile svoj dotadašnji rad. Nakon toga uslijedio je RAKU party gdje su glavnu riječ vodili keramičari. U petak smo uredili svoju učionicu i pripremili je za posjetitelje, ali smo i mi sami posjetili ostale radionice. Svim sudionicima podijeljene su diplome. Za kraj je uslijedilo svečano zatvaranje. Također su se predstavile sve radionice, a izravan prijenos mogao se pratiti i na stranicama „Novigradskog proljeća“. Nakon toga dobro smo se isplesali u zadnjem discu, oprostili se te krenuli na spavanje. Posljednji dan do kraja smo se spakirali, oprostili te krenuli na povratak kućama.

Željela bih se zahvaliti svima koji su mi omogućili ovo divno iskustvo, pogotovo ravnateljici Mileni Veseljak, učiteljici Ivani Frajzman te donatorima bez kojih ovo moje putovanje sigurno ne bi bilo moguće. Ostat će mi prelijepa sjećanja, ali i neka nova znanja koja sam tamo stekla.

**Jelena Sajko, 8. a**